KIRJALLINEN KYSYMYS E-2726/99 esittäjä(t): Laura González Álvarez (GUE/NGL) komissiolle. Sademetsien tuho Amazonilla.



Virallinen lehti nro 280 E , 03/10/2000 s. 0115 - 0116



KIRJALLINEN KYSYMYS E-2726/99 esittäjä(t): Laura González Álvarez (GUE/NGL) komissiolle (18. tammikuuta 2000) Aihe: Sademetsien tuho Amazonilla Brasilian hallitus on yhdessä maanomistajien toimielimen, kansallisen maatalousneuvoston, kanssa esittänyt senaatille lakiehdotuksen metsälain uudistamiseksi. Hallitus ei kuullut asiassa edes kansallista ympäristöneuvostoa. Lehdistö, ympäristöasioita käsittelevät kansalaisjärjestöt ja liitot sekä WWF ovat luonnehtineet lakiehdotusta ekologiseksi rikokseksi. Ehdotukseen sisältyy muun muassa yleinen armahdus kaikille ympäristörikosten tekijöille, ja siinä sallitaan alkuperäisen kasvillisuuden tuhoaminen pysyvinä suojelualueina pidettyinä alueilla, jokien penkereillä ja reunoilla, joita luonnonsuojelijat pitävät erityisen tärkeinä alueina. Mikäli ehdotus hyväksytään, se vaikeuttaisi lisää surkeaa tilannetta, koska nytkin Brasilian hallituksen metsäsuunnitelmia rikotaan systemaattisesti. Toisaalta Greenpeace vahvistaa maailmanlaajuisessa Amazonin suojelua koskevassa kampanjassaan, että Amazonilla katoaa päivittäin metsää 5 200 jalkapallokentän verran ja pelkästään vuonna 1998 tuhoutui 1 680 000 hehtaaria metsää. Voisiko komissio ilmastonmuutosta koskevien sitoumusten ja Amazonin ympäristönsuojelua koskevien Rion sopimusten noudattamiseksi keskustella Brasilian viranomaisten kanssa, jotta metsälain uudistamista koskevaa lakiehdotusta muutettaisiin niin, että maa- ja metsätalouden harjoittaminen sopisi yhteen ihmiskunnan universaalin perinnön, Amazonin sademetsien, suojelun kanssa? Chris Pattenin komission puolesta antama vastaus (2. helmikuuta 2000) Ympäristökysymykset ja kestävän kehityksen periaate ovat keskeisiä kysymyksiä Euroopan yhteisön suhteissa Latinalaiseen Amerikkaan, Latinalaisen Amerikan alueelliseen yhdentymisprosessiin ja sen yksittäisiin maihin. Komissio seuraa hyvin tarkasti Brasilian ympäristöpolitiikan kehittymistä, joka on yksi tärkeimmistä yhteistyöalueista Brasilian kanssa, kuten asia on esitetty komission vuonna 1998 hyväksytyssä Brasiliaa koskevassa maakohtaisessa strategiassa(1). Komission Brasiliassa olevaan lähetystöön on tämän vuoksi määrätty ympäristökysymysten neuvonantaja. Uusi metsänhoitolakiehdotus (Codigo Florestal), jonka eri puolueista oleva kansanedustajien ryhmä on esittänyt Brasilian kansanedustuslaitokselle, sisälsi monta hyvin kiistanalaista kohtaa, nimittäin laissa suojellun maaosuuden määrän vähentämisen ja luonnonsuojelualueen määritelmän muuttamisen. Koska tämä lakiehdotus aiheutti vilkasta väittelyä ja koska Brasilian kansanedustuslaitoksen jäseniä, valtiosta riippumattomia järjestöjä ja osa hallitusta vastusti sitä, lakiehdotus on toistaiseksi vedetty takaisin ja siitä keskustellaan uudestaan maaliskuussa, kun Brasilian kansanedustuslaitos kokoontuu jälleen yleisistuntoon. Hallituksessa ympäristöministeri José Sarney Filho ilmoitti vastustavansa kyseistä kiisteltyä lakiehdotusta. Ministeri Sarney päätti jo huhtikuussa 1999, että kansallisen ympäristöneuvoston (Conselho Nacional de Meio Ambiante) pitäisi johtaa nykyisen metsänhoitolain tarkistusta, mikä merkitsisi sitä, että hallituksen ei pitäisi tehdä mitään päätöstä ennen kuin neuvosto antaa lausuntonsa kiistanalaisista kysymyksistä. Näissä olosuhteissa komission erityistä väliintuloa ei tällä hetkellä katsota aiheelliseksi. Tämän lain taustalla oleva ongelma ei ole uusi. Vaikka Brasilian hallitus näyttää olevan vakavasti sitoutunut ympäristönsuojeluun erityisesti Amazonin alueella, ympäristöpolitiikan yhteensopivuus muiden valtion politiikkojen kanssa (kuten infrastruktuurit, maanomistuksen uudistaminen ja maan käyttö) ei ole aina täysin varmistettu. Komissio tukee täysin kestävään kehitykseen perustuvaa ympäristönsuojelupolitiikkaa, jonka tärkein operatiivinen toimintamuoto on Brasilian sademetsän suojelua koskeva pilottiohjelmahanke (PPG7), joka aloitettiin vuonna 1994 ja johon komissio on antanut tähän mennessä yli 70 miljoonaa euroa (noin 300 miljoonan euron kokonaismäärästä, jonka on antanut kansainvälinen yhteisö, ja josta 80 prosenttia tulee Euroopan yhteisön jäsenvaltioilta ja komissiolta). Lokakuussa 1999 Brasiliassa pidetyn PPG7 -ohjelmaan osallistuvien kokouksen päätelmissä korostettiin, että on tarpeen auttaa Brasilian viranomaisia koordinoimaan paremmin valtion politiikkoja, jotta voidaan maksimoida kestävää kehitystä koskevien toimintojen vaikutukset ja helpottaa pilottiohjelmasta saatujen kokemusten ottamista osaksi Brasilian politiikkaa. (1) IB/1052/98 FR/EN.